สถานการณ์ภาพรวมการระบาดโควิด-19 กลุ่มก้อนบางแคและแคมป์คนงานสมุทรปราการ ส่วนใหญ่ติดเชื้อไม่มีอาการและหย่อนมาตรการ
นายแพทย์โอภาส การย์กวินพงศ์ อธิบดีกรมควบคุมโรค กล่าวถึงสถานการณ์กลุ่มก้อนระบาดพื้นที่บางแค กรุงเทพฯ ว่า ขณะนี้สามารถควบคุมสถานการณ์ได้เป็นที่น่าพอใจ เมื่อเทียบกับตลาดพรพัฒน์ จังหวัดปทุมธานี ถือว่าควบคุมได้เร็ว แต่ไม่ได้หมายความว่าจะจบสมบูรณ์ ยังคงต้องมีมาตรการค้นหาผู้ป่วย ปรับปรุงสุขาภิบาลตลาด และติดตามผู้ป่วยในสถานพยาบาลต่อไปส่วนกรณีพบกลุ่มก้อนการระบาดใหม่ในพื้นที่จังหวัดสมุทรปราการ ในแคมป์คนงานก่อสร้างนั้น จาการสอบสวนพบผู้ป่วยคนแรกจากที่เป็นแรงงานหญิง วัย 29 ปี ชาวกัมพูชา มาตรวจร่างกายเพื่อต่ออายุการทำงาน พบมีเชื้อทั้งที่ไม่มีอาการ จึงตามไปสอบสวนที่พักเป็นแคมป์คนงาน ตั้งอยู่สุขุมวิท 117 ตำบลบางเมืองใหม่ อำเภอเมือง พบผู้ติดเชื้ออีก 16 ราย ทั้งหมดไม่มีอาการ กรณีนี้ปัจจัยการอาศัยในแคมป์คนงานคืออยู่ค่อนข้างแออัดและมีคนงานบางส่วนฝ่าฝืนมาตรการบริษัทออกไปสังสรรค์ในพื้นที่เสี่ยง ซึ่งต้องติดตามปรับปรุงแก้ไขปัจจัยเสี่ยงต่อไป ทั้งนี้ ขอความร่วมมือของบริษัท คนงาน ผู้ค้าและประชาชน ให้ความสำคัญกับมาตรการป้องกัน หากหย่อนมาตรการจะเป็นความเสี่ยงในการติดเชื้อ เพราะการระบาดรอบนี้ส่วนใหญ่ติดเชื้อไม่มีอาการ ดังนั้นแม้ไม่มีอาการก็อย่าประมาทให้ใส่หน้ากากเว้นระยะห่างอยู่ในพื้นที่ถ่ายเทสะดวก มิฉะนั้นอาจติด หรือแพร่เชื้อไม่รู้ตัว